ISOMO 1
Ruhanga Asobora Kubakonyera Kuba n’Amaka Amarungi
“Ogu ayabakozire ira, akabakora omusaija nomukazi.”—Matayo 19:4
Yahwe * nuwe yatandikireho amaka. Baibuli etugambira ngu akahanga omukazi ‘yamuleta hali omusaija.’ Adamu akasemererwa muno yagamba ati: “Onu niryo igufa erirugire omu magufa gange kandi niyo nyama erugire omu nyama yange.” (Okubanza 2:22, 23) Yahwe n’akyagonza amaka gabemu okusemererwa.
Obu muba nimukyatandika amaka mutekereza ngu ebintu byoona nibija kugenda kurungi. Baitu amananu gali ngu n’omu maka gaabo abarukugonzangana kwe mali, habamu emitalibaine. (1 Abakolinso 7:28) Akatabu kanu karumu emisingi ya Baibuli esobora kubakonyera kuba n’amaka amarungi kakuba mugikorraho.—Zabuli 19:8-11.
1 HIKIRIZA OBUJUNANIZIBWA BWAWE
BAIBULI EGAMBA: Omusaija nuwe omutwe gw’amaka.—Abefeso 5:23.
Omusaija, Yahwe n’agonza mukazi waawe omurolerre kurungi. (1 Petero 3:7) Akamukuha nk’omukoonyezi nahabwekyo n’agonza omutemu ekitiinisa kandi omwoleke okugonza. (Okubanza 2:18) Osemerire kwoleka ngu n’ogonza mukazi waawe n’oyebembeza ebyetago bye.—Abefeso 5:25-29.
Omukazi, Yahwe n’agonza oheereze omusaija waawe ekitiinisa kandi omukonyere kuhikiriza obujunanizibwa bwe. (1 Abakolinso 11:3; Abefeso 5:33) Ba n’enkoragana enungi n’omusaija waawe kandi omusagike obwaraaba aine eky’acwiremu. (Abakolosai 3:18) Obw’orakora oti, noija kusemeza Yahwe n’omusaija waawe.—1 Petero 3:1-6.
EKY’OKUKORA:
Buli omu halinywe akaguze mutahi we ekyaine kukora kuba nyineka rundi nyinabwenge omurungi. Muhulirize kurungi buli omu amanye eky’asemerire kukora kusobora kusemeza mutahi we
Mugumisirizengana. Nikiija kutwara obwire buli omu kwega mutahi we n’okumusemeza
2 FAAYO HA NYEHU’RA YA MUTAHI WE
BAIBULI EGAMBA: Kikusemerire kumanya mutahi waawe ebyagonza kandi obimukorre. (Abafiripi 2:3, 4) Osemerire kutwaza mutahi waawe kurungi noijuka ngu Yahwe n’agonza abaheereza be babe b’embabazi. (2 Timoseo 2:24) “Haroho ekirukwanguhiriza okugamba nkokutema okwa busitama: Baitu orulimi orwabamagezi bwomezi.” Nahabwekyo, kozese ebigambo ebitarukwija kusaliza mutahi waawe. (Enfumo 12:18) Obw’orasaba Yahwe naija kukuheereza omwoyo gwe ogurakukonyera kwoleka engonzi n’embabazi.—Abagalatia 5:22, 23; Abakolosai 4:6.
EKY’OKUKORA:
Musabe Yahwe mutakabalizeho ensonga enkuru asobole kubakonyera kuhulirizangana kurungi
Kirungi kuteekereza ha ebimurukugenda kubazaho n’omulingo murabiretamu
3 MUKO’RE HAMU
BAIBULI EGAMBA: Obu mutandika obuswere mufooka “mubiri gumu.” (Matayo 19:5) Nobukiraaba kiri kiti, muba mukyali bantu babiri abaine enteekereza ez’enyahukana. Nahabwekyo kirungi muno kwega kwikiraniza. (Abafiripi 2:2) Obumu nibwetaagisa mwine ekimurukugenda kucwamu. Baibuli egamba: “Ekigambo kyona ekyomali’ra kigumibwa habwokuhanura.” (Enfumo 20:18) Obu muraaba mwine ekintu kyoona ekimurukugonza kucwamu, muhondere emisingi ya Baibuli.—Enfumo 8:32, 33.
EKY’OKUKORA:
Obu muba mwine ekimurukubazaaho, kirungi mutahi waawe amanye enyehura yaawe yonyini
Otakacwiremu ekintu kyoona, wekaguzeho mutahi waawe
^ rup. 4 Baibuli eyoleka ngu Yahwe niryo ibara lya Ruhanga.
kin_Latn run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn lug_Latn lug_Latn lug_Latn lug_Latn kmb_Latn lug_Latn lug_Latn lug_Latn mri_Latn run_Latn